ሕገወጥ ሚዲያዎችን  ሕጋዊ መሥመር ማስያዝ  ለመገናኛ ብዙኃን እድገት ወሳኝ ነው  – ሚኒስትር ሬድዋን ሁሴን
ሚኒስትሩ ዛሬ በጽህፈት ቤታቸው ለአገር ውስጥ ጋዜጠኞች በሰጡት  ጋዜጣዊ መግለጫ እንዳመለከቱት ለአገሪቱ የኢኮኖሚ እድገትና የዴሞክራሲ ሥርዓት ግንባታ  ድርሻቸውን በመወጣት ላይ ያሉ የግል መገናኛ ብዙሃን የመኖራቸው  ያህል  አገሪቱን ወደ ቀውስና ብጥብጥ  ለማስገባት የሚንቀሳቀሱ በመኖራቸው እነዚህን መስመር ማስያዝ አስፈላጊ ነው ብለዋል።በቅርቡ በተወሰኑ የግል ሚዲያዎች ላይ የተወሰደው ሕጋዊ እርምት በዘርፉ የተሰማሩ ተቋማት በአገሪቱ ሰላም ለማስፈን ለሚያደርጉት ጥረት ምቹ ሁኔታ እንደሚፈጥርም አቶ ሬድዋን ሁሴን ተናግረዋል።አቶ ሬድዋን ሁሴን አያይዘውም የአገሪቱን ሰላም ለማወክ የሚንቀሳቀሱት የግል መገናኛ ብዙኃን ወደ ሕጋዊ መሥመር ለማስገባት የተጀመረው  ሥራ ተጠናክሮ ይቀጥላል ብለዋል።ሚንስትሩ መንግስት ሀላፊነት የሚሰማው ሚዲያ በሀገር ውስጥ እንዲስፋፋ ድጋፍ እያደረገ እንደሚገኝም ገልጸው  አዳንድ የነጻ አውጭነት ሚና አለን  የሚሉ መገናኛ ብዚሃን ላይ  ለህብረተሰቡ ጥቅምና ሰላም ሲባል ጉዳዩን ወደ ፍርድ ቤት መውሰዱን ተናግረዋል።በቅርቡ የፌዴራል ጠቅላይ ፍርድ ቤት በአንዳንድ የህትመት መገናኛ ብዙሃን አሳታሚዎች ላይ ያስተላለፈውን ውሳኔ የጋዜጠኞች መብት ተሟጋቾች ነን የሚሉ አንዳንድ ድርጅቶች መቃወማቸው አግባብነት የሌለው መሆኑንም ገልጸዋል።ከአባይ ተፋሰስ አገራት ጋር በተያያዘም ኢትዮጵያ  የአገራቱን ስምምነት የአገሪቱ ሕግ አካል አድርጎ ማጽደቁ ትክክለኛና ተገቢ እርምጃ መሆኑንም የገለጹት አቶ ሬድዋን ሁሉም አገራት በተማላ መልክ ቢፈርሙ በጋራ ተጠቃሚ እንሆናለን ብለዋል።ሚኒስትሩ አያይዘውም የታንዛንያ መንግሥት የኢንቴቢ ስምምነትን ማጽደቁን የኢትዮጵያ መንግስት ሲከተል የነበረው አካሄድ ትክክል ለመሆኑ ማሳያ ነው ብለዋል።ግብፅን ጨምሮ ሌሎች የተፋሰሱ አባል አገሮች ስምምነቱን እንዲያጸድቁ የኢትዮጵያ መንግስት የሚያደርገውን  ግፊት አጠናክሮ እንደሚቀጥልም ሚኒስትሩ አቶ ሬድዋን ሁሴን ገልጸዋል።አቶ ሬድዋን ሁሴን  በአሜሪካ ወሽንግተን በኢትዮጵያ ኤምባሲ የሃገሪቱ ስንደቅ ዓላማ ለይ የተፈጸመው ድርጊት የብሄሮች፣  ብሄረሰቦችና ሕዝቦን  እኩልነት ካለመቀበል የፈጸሙት መሆኑን ገልጸው ድርጊቱን የፈጸሙ ግለሰቦች በአገሪቱ ሕግ መሰረት ተጠያቂ ይሆናሉ ብለዋል።እንደ ሚኒስትሩ ገለጻ ድርጊቱ የኢትዮጵያ፣   የአሜሪካና  ዓለም አቀፍ ህግን የተላለፈና ሕገወጥ በመሆኑን  ሁለቱም መንግስታት ስለሚያምኑበት ሕጋዊ እርምጃ  እንደሚወሰድ ገልጸዋል።